Сучасная гісторыя Нацыянальнага гістарычнага архіва Беларусі вядзецца з 1938 года, калі ў адпаведнасці з пастановай Прэзідыума Цэнтральнага Выканаўчага Камітэта БССР ад 5 ліпеня 1938 г. "Аб рэарганізацыі архіўных органаў у сувязі з арганізацыяй абласцей у БССР" Магілёўскі гістарычны архіў быў рэарганізаваны ў Цэнтральны гістарычны архіў БССР . У сваю чаргу Магілёўскі гістарычны архіў з 1919 года быў вядомы як архівасховішча Магілёўскага архіўнага бюро, а з 1924 па 1927 год - як Акруговы архіў. Да гэтага дакументы архіва пабывалі ў архівах дзяржаўных і судовых устаноў Вялікага Княства Літоўскага, Рэчы Паспалітай, Расійскай імперыі, у Віленскім архіве старажытных актаў і Віцебскім архіве старажытных актавых кніг.